आथिखालाव टिभिनि उनाव डिजिटेल खौरां बिजोंनि खौरां फोसावनाया खौरां बिजों मुलुगाव खौरां फोसावनाय अनजिमाजों लोगोसे खौरांगिरिनि अनजिमाया सानफ्रोमबो बांबोगासिनो दं । खौरां बिलायजों लोगोसे सेटेलाइट सेनेलनि खौरांफोर आरो गोबां आयदानि सायाव निउज पर्टेलफोरा फोसावबोदों। बेफोर फोसावनायाव बादायलायनाय सोर थाब आरो साबसिन फोसावनो हायो। माब्लाबो बेफोर बादि निउज पर्टेलफोरनि गेजेराव जेबो उन-सिगां नाया-हवा खौरां फोसावनाय नुनो मोनो । बे बेलायाव बर’नि माखासे निउज पर्टेलफोरखौबो नुनो मोनो। नुनायाव माबेबा मोनसे बर’ निउज पर्टेलनि खौरांनि सायाव गुबुन मोनसे बर’ निउज पर्टेलखौ खेंफोरथि होनानै सोंखारिनाय नुनो मोनो। बिदि खालामनानै मोनसे निउज पर्टेलनि सायाव गुबुन निउज पर्टेलखौ मेगन सालायनाय बादिसो बेरखांनाय नुनो मोनसै । दासान्दै बिदिनो उन-सिगां साना-हवा खौरां फोसावनानै सावरायनाय, फालांगियारि मुलाम्फानि अनगायै समाजारिनि मुलाम्फा जेबो नुनो मोना । बेफोरनिफ्राय लाइक, स्वेयार, कमेन्ट आरो भिउजनि अनगायै जेबो मुलाम्फा जाया। बे समाजारि खौरां बिजोंनि जोहै जायखि-जाया नेटवर्क मोननाय जायगानिफ्राय लाइभ खालामनो हायो। बिनिफ्राय साफ्रोमबो सुबुङानो जायखि-जाया समावनो गावनि मबाइलाव गोबां जायगानि थासारिनि खौरांफोरखौ थाब-थाब नुनायजों लोगोसे फरायनो हायो। बे बेलायाव समाजनि सुबुंफोरनि बिहोमाबो दं । सम-सम डिजिटेल खौरां बिजोङाव फोसावनाङै समाज बेरेखा, गाज्रि आयदानि सायावबो फोसावनाय नुनो मोनो। नाथायबा दानि डिजिटेल खौरां बिजोंफोराव माब्लाबा माखासे समाजनि सुबुंफोरा मोजां खौरांनि बाथ्राखौ सानाबालानो गाज्रिखौसो बांसिन गोसो होनाय नुनो मोनो। दा समाव बिदिनो समाजनि खायसे सुबुंफोरा गावखौनो साफा-साफा खौरांगिरि महरै दिन्थिनो नाजानाय नुनो मोनगासिनो दं। बिदिनो डिजिटेल खौरां सेनेल खालामनानै दासान्दै समाजनि आबहावाखौ एसे गुबुंले खालामनाय बादि नुनो मोननाय जादों। दासान्दै समाजारि खौरां बिजोंनि जोहै जायखि-जाया आयदानि खौरांखौ खौरांगिरिफोरनि आवगाय मोनग्रोयो। माबेबा जायगायाव जायखि-जाया जाथाइ जाब्लानो बिनि भिडिअ’ एबा फट’ खेबनानैनो समाजारि खौरां बिजोङाव हगारनायाव रावबो थाद’वा। थिग बिदिनो दाखालै सिरां जिल्लानि बिजनि दखरा दुलाराय बर’ फरायसा आफादनि बारग’ आफादगिरि बिराथ नार्जारीखौ रुंसारि जाबाय होननानै अवाटसपआव हगारनायनि उनाव बयबो दुखु फोरमाय हरबाय। नाथाय उनाव मिथिबाय खौराङा नंखाय। बे मानि थाखाय जाखो ? बे जादों साना-हवा समाजारि खौरां बिजों अवाटसपआव फोसावनायनि थाखाय ! बिदि रोखोमनि जाथायफोरा जानायनि उनाव आसामनि गोहो गोरा मन्थ्रि आरो बिनि फिसाजोनि फट’खौ लानानै समाजारि खौरां बिजोंनि जोहै जानला-मानला फोसाव जादोंमोन मोनसे निउज पर्टेल बिजोङाव। बिनि उनाव बिनि सुजुगिरि आरो खौरांगिरिफोरखौ आसाम पुलिसा खाबाय। बि निउज पर्टेल बिजोङा मन्थ्रिखौल’ लाजि फोनाङाखै, फोनांदों गासै खौरां बिजोंजों नांथाबनाय सुबुंफोरखौबो। बिनिखायनो समाजारि खौरां बिजोंफोराव माबा खौरांफोर फोसावोब्ला गोबां खेब साननानैसो हगारनांगौ । नङाब्ला माब्लाबा खैफोद जानो बारा सम नांनाय नङा। बे बेलायाव दानिफ्रायनो सांग्रां जानो सम जाबाय ।